Source: https://www.snppc.ro/08-01-2020-notificare-pentru-aplicarea-salariz-rii-la-nivel-maxim-n-mai-conform-deciziilor-ccr-i-iccj-bd10245
Timestamp: 2020-01-21 09:50:11+00:00
Document Index: 25982849

Matched Legal Cases: ['CCR ', 'ICCJ ', 'CCR ', 'ICCJ\n', 'CCR ', 'ICCJ ']

08.01.2020 - NOTIFICARE pentru aplicarea salarizării la nivel maxim, în MAI, conform Deciziilor CCR și ICCJ | SNPPC
08.01.2020 - NOTIFICARE pentru aplicarea salarizării la nivel maxim, în MAI, conform Deciziilor CCR și ICCJ
FSNPPC/Nr. 102/08.01.2020
În calitate de organizaţie sindicală cu reprezentativitate juridică legală în domeniul sectorului de activitate ,,Ordine publică”, învederăm faptul că Ministerul Afacerilor Interne nu a pus în aplicare, din oficiu, ,,Decizia CCR nr. 794/2016 referitoare la excepția de neconstituționalitate a dispozițiilor art. 31 alin. (11)-(14) din Ordonanța de urgență a Guvernului nr. 57/2015 privind salarizarea personalului plătit din fonduri publice în anul 2016, prorogarea unor termene, precum și unele măsuri fiscal-bugetare” (salarizarea la nivelul maxim al funcției publice echivalente, aflată în plată la nivelul ordonatorului de credite).
De asemenea, în luna noiembrie 2019, Înalta Curte de Casație și Justiție a pronunțat Decizia nr. 51, referitoare la dosarul 947/110/2018, în care sindicatul nostru a avut calitatea de intervenient, stabilind, prin Completul pentru dezlegarea unor chestiuni de drept, că legea trebuie interpretată în sensul invocat de noi. Precizăm că, în conformitate cu prevederile Codului de procedură civilă, Decizia are aplicabilitate imediată la nivelul instanțelor arondate Curții de Apel care a solicitat dezlegarea chestiunii de drept, iar după 15 zile de la publicarea în Monitorul Oficial, part. I, devine obligatorie și la nivelul celorlalte instanțe. În acest sens, în temeiul legii, am transmis o solicitare către ICCJ, cerând urgentarea publicării Deciziei nr. 51 în Monitorul Oficial, pentru a simplifica procedura de recalculare a salariilor în Ministerul Afacerilor Interne și acordarea drepturilor restante în termenul de prescripție de 3 ani de la notificarea prealabilă a angajatorului.
Prin prezenta petiție, vă solicităm să dispuneți măsurile legale pentru punerea în aplicare a celor două Decizii sus-menționate, garantând, astfel, respectarea Constituției și a reglementărilor care vizează drepturile salariale ale membrilor noștri de sindicat și, implicit, ale angajaților Ministerului Afacerilor Interne.
Nota FSNPPC: Notificări similare au fost trimise ministrului Afacerilor Interne și celui al Finanțelor Publice. Solicitarea pe care am adresat-o ICCJ - la care facem referire în paragraful 4 al Notificării, poate fi vizualizată pe contul nostru de facebook.